Seier i Deilas Celtic-debut
Deila bruker Celtics treningssamling i Østerrike til blant annet å bli kjent med spillerne i kampsituasjon. Og hans første kamp som sjef for den skotske storklubben mot det russiske laget FC Krasnodar, endte med seier. - Vi var noe heldige, vi møtte et bra lag. Krasnador er sterkt besatt, men jeg synes vi sto bra i 90 min, skapte en del fine sjanser, og at vi vinner er sterkt. Samtidig er vi veldig varierende i det vi gjør, sier Deila til TV 2 etter kampen Det ble en behagelig start på hans første kamp, da laget hans tok ledelsen etter kun drøye minuttet på den ufasjonable Hofmaninger Stadion i Bad Wimsbach. Mikael Lustig passet til Anthony Stokes som lobbet ballen over keeper til 1-0 og en særdeles god start for Celtic og Deila.Ronny Deila snakket til klubbens egen hjemmeside om at kampen ville være viktig slik at han kan bruke den som et utgangspunkt for den videre jobben i sommer. - Det kommer ikke til å være perfekt fordi spillerne trenger tid og vi trenger å se dem i flere kamper. Men herfra kan vi forbedre oss og det blir bra å se, sa Deila til hjemmesiden før kampen. Russerne slo tilbake med utligning etter 17 minutter og fulgte opp med flere store sjanser, da Celtic ikke imponerte bakover på banen. Det var ikke imponerende da Kris Commons nærmest ble en gavepakke for Krasnodar da de utlignet.Deila fikk imidlertid se at hans tidligere spiller i Strømsgodset Stefan Johansen satte ballen nede i hjørnet etter at motstanderens forsvar nølte og igjen førte Celtic i ledelsen. Men da hadde Celtic vært rufsete bakover flere ganger. Og det er nå bare to uker før laget hans skal ut i Champions League-kvalifisering. Etter hvilen byttet Deila ut alle spillerne for å få testet flere i troppen. Deila hadde en blanding av erfarne og yngre spillere i startoppstillingen, men uttaket var preget av et ønske om angrepsvilje. Seieren ble uansett trygget da Callum McGregor satte inn 3-1 på en fin avslutning. Selv om russerne hadde flere meget farlige sjanser mot slutten ble det ingen reduseringer. Neste kamp spiller Celtic mot Rapid Wien.
Ronny Deila sa han ikke var opptatt av resultatet før sin første kamp som Celtic-trener. Men etter 70 sekunder fikk han sjansen til å juble for første gang.